
R A P O R T

asupra proiectului de Lege privind aprobarea Ordonanţei de urgenţă a Guvernului nr.67/2004 pentru modificarea art.80 alin.(2) din Legea nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.89 şi 108 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.67/2004 pentru modificarea art.80 alin.(2) din Legea nr.19/2000 privind sistemul public de pensii şi alte drepturi de asigurări sociale, trimis cu adresa nr. P.L.X 665 din 8 noiembrie 2004.

La întocmirea prezentului raport, Comisia a avut în vedere avizele Consiliului Legislativ, Comisiei pentru buget, finanţe şi bănci şi Comisiei juridice, de disciplină şi imunităţi.

Proiectul de lege are ca obiect de reglementare modificarea alineatului (2) al articolului 80 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, astfel încât de la data de 1 ianuarie 2005, valoarea punctului de pensie să fie de 2.955.592 lei pentru anul 2005.
Comisia propune Plenului adoptarea proiectului de lege întrucât a fost necesară asigurarea datelor tehnice necesare stabilirii prin lege a elementelor de fundamentare a bugetului asigurărilor sociale de stat pe anul 2005 şi pentru a se pune de acord cu prevederile art.14 alin.(2) din Legea nr.500/2002 privind finanţele publice, cu modificările ulterioare, potrivit cărora nici o cheltuială nu poate fi înscrisă în bugete dacă  nu există bază legală.
2. Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: Mihai Şeitan – Secretar de Stat – Ministerul Muncii, Solidarităţii Sociale şi Familiei, Preşedintele Casei Naţionale de Pensii şi alte drepturi de Asigurări Sociale;
b) invitaţi: Georgeta Gheorghe – director şi Cecilia Sebe – expert – Ministerul Muncii, Solidarităţii Sociale şi Familiei.
4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Proiectul de lege a fost adoptat de Senat în şedinţa din 1 noiembrie 2004.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 8 martie 2005, Comisia propune admiterea fără modificări a proiectului de lege.

Stelian DUŢU





Karoly KEREKES
Întocmit, 

Expert Monica Rallu CURTA

